Okeanos
Okeanos er i græsk mytologi søn af Himmel og Jord. Han er far til okeaniderne, 3000 nymfer for ferske og salte vande. Som i det babyloniske verdensbillede er Okeanos i de ældste græske forestillinger en "verdensflod", der omslynger den flade jordskive.
I takt med grækernes større viden om fjerntliggende havområder blev Okeanos en geografisk størrelse og opfattedes som et ydre hav, hvori Middelhavet var en kæmpemæssig bugt. Havet uden for Herakles' Støtter (de to bjerge nord og syd for Gibraltarstrædet) fik navnet Okeanos Atlantikos efter Herakles' modstander, titanen Atlas. I dette hav placerede Platon sin fiktion Atlantis.